- YÃGƆ̃GƆ̃RINƆ
- <
- 4
- >

4
Debora kũ Barakio
1 Kũ Ɛudu gà, Isarailanↄ ɛ̀ra ò yã kũ Dikiri yeiro kɛ̀ dↄ. 2 Akũ Dikiri ń yía Kanaa kína Yabĩ kũ à vutɛna Azoa. A zĩ̀karinↄ gbɛ̃ zↄ̃kↄ̃ tↄ́n Sisera. A bɛn Arose Goyimu. 3 À sↄ̃go mↄ̀pↄnↄ vĩ mɛ̀n wàa siikↄ̃ kũ basↄↄroo. À gbãna mↄ̀ Isarailanↄnɛ pãsĩpãsĩ ari wɛ̃̀ baro, akũ Isarailanↄ ↄ́ↄ dↄ̀ Dikirinɛ.
4 Gↄrↄ birea nↄgbɛ̃ annabi kũ òdi pinɛ Debora, Lapido nanↄ de Isarailanↄ yãgↄ̃gↄ̃ri ũ. 5 Àdi yã gↄ̃gↄ̃ńnɛ a domina lí gbáru Rama kũ Bɛtɛlio dagura Ɛflaimunↄ gukpiden. Isarailanↄ dìgↄ̃ gɛ́ a kĩnaa gwe. 6 Akũ à Abinↄamu nɛ́ Baraki kũ à kú Kɛdɛsi, Nafatalinↄ bùsun sìsi à pìnɛ: Dikiri Isarailanↄ Luda pì ǹ futɛ ǹ gɛ́ Nafatalinↄ kũ Zɛbuluninↄ sɛ́ gbɛ̃nↄn dúbu kuri ǹ gɛ́ kũńwo Tabo kpia. 7 Dikiri ni Yabĩ zĩ̀karinↄ gbɛ̃ zↄ̃kↄ̃ Sisera gátɛ à su kãao Kisↄ̃ swai kũ a sↄ̃gonↄ kũ a zĩ̀karinↄ dasidasi, gwen ani a nannɛ n ↄĩn. 8 Akũ Baraki pìnɛ: Tó ĩni gɛ́ kũmao dé, mani gɛ́. Tó ĩni gɛ́ kũmao sↄ̃ro, mani gɛ́ro. 9 Akũ Debora pì: Mani gɛ́ kũnwo, ama kũ n ò lɛ, adi kɛ n tↄ́ mɛ́ ani boro. Nↄgbɛ̃n Dikiri ni Sisera nanɛ a ↄĩ sà. Akũ Debora fùtɛ à gɛ̀ɛ kãao Kɛdɛsi. 10 Akũ Baraki Zɛbuluninↄ kũ Nafatalinↄ kàkara Kɛdɛsi, akũ à dà zɛ́n gɛ̀sɛ kũ gbɛ̃nↄn dúbu kurii pìnↄ. Debora kú ń tɛ́.
11 Keni buri Eberu bò Keninↄ bùsun yã, à sù à bùraa kàtɛ gbiri lí kũ à kú Zananimu gbáru Kɛdɛsi sarɛ. Keninↄ bi Musa anzure Obabu burinↄ domɛ.
12 Ò pì Siseranɛ Abinↄamu nɛ́ Baraki gɛ̀ɛ Tabo kpia, 13 akũ à a sↄ̃go mↄ̀pↄnↄ kàkara mɛ̀n wàa siikↄ̃ kũ basↄↄroo kũ zĩ̀kari kũ ò kú kãaonↄ. Bona zaa Arose Goyimu, ò gɛ̀ɛ Kisↄ̃ swai. 14 Akũ Debora pì Barakinɛ: Ǹ gɛ́, zaakũ gbãran Dikiri ni Sisera nannɛ n ↄĩ. À de Dikiri dònnɛ arɛ kↄ̀ fá. Akũ Baraki kìpa Tabo kpia kũ zĩ̀kari gbɛ̃nↄn dúbu kurii pìnↄ. 15 Dikiri tò Sisera kũ a sↄ̃gonↄ kũ a zĩ̀karinↄ fã̀kↄ̃a Baraki fɛ̃nɛdanɛ, akũ Sisera bò a sↄ̃gon à bàa lɛ̀. 16 Baraki pɛ̀tɛ Sisera zĩ̀karinↄ kũ ń sↄ̃gonↄi ari Arose Goyimu. Gwen à ń dɛdɛn kũ fɛ̃nɛdao ń pínki, bee gbɛ̃ mɛ̀n do adi gↄ̃ro. 17 Akũ Sisera bàa lɛ̀ gɛ̀sɛ à gɛ̀ɛ Keni buri Eberu nanↄ Yaɛli kuta kĩnaa, zaakũ Azo kína Yabĩ kũ Eberu bedenↄ kↄ̃ yã mà yã. 18 Yaɛli bò à dàalɛ à pì: Ǹ mↄ́ ǹ gɛ̃ kpɛ́n, Baa. Ǹ gɛ̃! Ǹsun tó vĩna n kũro. Kũ à gɛ̃̀, akũ nↄgbɛ̃ pìi bↄrↄgↄ dàala, 19 akũ Sisera pìnɛ: Ími tɛni ma dɛ. Ǹ ma gba í mà mi. Akũ à vĩ tùruu sɛ̀ à dã̀nɛ à mì, akũ à ɛ̀ra à bↄrↄgↄ dàala. 20 Sisera pìnɛ: Ǹ zɛ kpɛ́lɛlɛa. Tó gbɛ̃ke sù à n la à pi, gbɛ̃ke kú la yá, ǹ pinɛ, oi. 21 Kpasa'i a sɛ̀, a gbãna làka, akũ Eberu nanↄ Yaɛli kuta káro sɛ̀ kũ éreo à nào Siserai tɛɛnɛ, akũ à káro pìi pɛ̀ a mì'arɛ kpadoa à pà ari à gɛ̃̀ à gɛ̀ɛ à zĩtɛ kũ̀, akũ à gà. 22 Baraki sↄ̃ àtɛn pɛ́tɛ Siserai, akũ Yaɛli bò à gɛ̀ɛ à dàalɛ à pì: Ǹ mↄ́ mà gbɛ̃ kũ ntɛni wɛtɛ mↄnnɛ. Kũ à gɛ̃̀ kpɛ́n, akũ à Sisera è wutɛna, à gà kũ károo pɛna a mì'arɛ kpadoa. 23 Zĩ birea Luda Kanaa kína Yabĩ bùsa Isarailanↄnɛ. 24 Akũ Isarailanↄ pãsĩkɛ tɛn kara ari ò gɛ̀ɛ ò Kanaa kína Yabĩ dɛ̀o.
Akũ ń bùsuu gↄ̃̀ a laakariia ari wɛ̃̀ bupla.

- YÃGƆ̃GƆ̃RINƆ
- <
- 4
- >

© 2005 SIM